Urmareste Modifică dimensiunea fontului: Play

Bucureşti, 2 mar /Agerpres/ - MAE a lansat pe pagina sa de internet o secţiune dedicată organizării în străinătate a alegerilor parlamentare 2016, care conţine informaţii referitoare la cadrul legislativ, inclusiv privind votul prin corespondenţă, precizează un comunicat remis AGERPRES.



"În scopul informării asupra organizării şi desfăşurării în străinătate a alegerilor parlamentare de la sfârşitul acestui an, pe pagina de internet a MAE a fost activată secţiunea 'Alegeri parlamentare 2016 - Votul în străinătate', la adresa: http://www.mae.ro/node/35931. Aceasta conţine cele mai importante informaţii referitoare la cadrul legislativ (inclusiv în ceea ce priveşte votul prin corespondenţă), informaţii utile privind votul în străinătate, precum şi informaţiile transmise ca parte a campaniei de informare derulată de Ministerul Afacerilor Externe în parteneriat cu Autoritatea Electorală Permanentă", menţionează sursa citată.



Pagina de internet va fi actualizată permanent, pe măsură ce noi informaţii vor fi disponibile, arată MAE.



Ministerul Afacerilor Externe recomandă cetăţenilor români să se informeze din timp asupra procedurii de vot, pentru a-şi putea exercita acest drept în străinătate în cele mai bune condiţii, mai precizează sursa citată. AGERPRES/(AS - autor: Alina Novăceanu, editor: Claudia Stănescu)